Disinis di miârs di personis – 30 mil pe polizie, 60 mil pai organizadôrs – a àn sfilât ai 21 di Zenâr pes stradis di Sant Jacum di Galizie (Santiago de Compostela) par protestâ cuintri dal decret de Xunta (il guvier galizian) sul ûs des lenghis inte istruzion che, intai fats, al va a limitâ la presince dal galizian inte scuele. La manifestazion e je stade inmaneade dal coordenament Queremos Galego, che al met adun cetantis organizazions e associazions impegnadis inte promozion de lenghe galiziane, e e à viodût la partecipazion ancje di cetancj rapresentants politics di oposizion – sei nazionaliscj, sei socialiscj – e dai sindacâts. Ta chê stesse zornade, cun di fat, si à davuelt ancje un siopar che al à cjapât dentri dutis lis scuelis de Galizie. Pal guvier galizian la adesion dai insegnants e je stade sul 45%, invezit pai sindacâts la partecipazion e je rivade fintremai al 90%. Alte la adesion ancje framieç dai students. I professôrs che a àn aderît ae proteste a àn ancje invidât il guvier a doprâ i bêçs che ur son stâts stratignûts pal siopar a pro dai taramotâts di Haiti. Solidarietât cu la proteste e je rivade ancje dai students e dai lavoradôrs de Universitât di A Coruña.
Font: Vieiros Galiza Hoxe, 21/01/10; La Voz de Galicia, 21/01/10; El País, 21/01/10
fur_Latn glg_Latn